CELEX: 62020TN0552
Language: el
Date: 2020-09-02 00:00:00
Title: Υπόθεση T-552/20: Προσφυγή της 2ας Σεπτεμβρίου 2020 — MD κατά Επιτροπής

3.11.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 371/18
            
         
      Προσφυγή της 2ας Σεπτεμβρίου 2020 — MD κατά Επιτροπής
      (Υπόθεση T-552/20)
      (2020/C 371/21)
      Γλώσσα διαδικασίας: η ιταλική
      
         Διάδικοι
      
      
         Προσφεύγων: MD (εκπρόσωπος: A. Ricci, δικηγόρος)
      
         Καθής: Ευρωπαϊκή Επιτροπή
      
         Αιτήματα
      
      Ο προσφεύγων ζητεί από το Γενικό Δικαστήριο:
      
                  —
               
               
                  να ακυρώσει την προσβαλλόμενη απόφαση
               
            
                  —
               
               
                  να καταδικάσει την Επιτροπή στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Η υπό κρίση προσφυγή βάλλει κατά της απόφασης περί μη προαγωγής του προσφεύγοντος στον βαθμό AD14 κατά την περίοδο προαγωγών 2019 (διοικητική ανακοίνωση αριθ. 32-2019 της 14.11.2019).
      Προς στήριξη της προσφυγής του, ο προσφεύγων προβάλλει τέσσερις λόγους.
      
                  1.
               
               
                  Με τον πρώτο λόγο προβάλλεται ανεπαρκής αιτιολογία της απόφασης περί απόρριψης της υποβληθείσας από τον προσφεύγοντα διοικητικής ένστασης. Υποστηρίζεται συναφώς ότι:
                  
                              —
                           
                           
                              Με την απόφαση περί απόρριψης της διοικητικής ένστασης, η ΑΔΑ δεν παραθέτει τον ατομικό και κρίσιμο λόγο που δικαιολογεί την απόφαση περί μη προαγωγής του προσφεύγοντος·
                           
                        
                              —
                           
                           
                              Η απόφαση δεν περιέχει καμία αιτιολογία όσον αφορά τη δεύτερη αιτίαση της διοικητικής ένστασης (παραβίαση της αρχής της ίσης μεταχείρισης, ειδικότερα ως προς τη συγκριτική εξέταση)·
                           
                        
                              —
                           
                           
                              Η απόφαση περιέχει ανεπαρκή αιτιολογία όσον αφορά την τρίτη αιτίαση της διοικητικής ένστασης (παράβαση του άρθρου 6, παράγραφος 2, του ΚΥΚ).
                           
                        
            
                  2.
               
               
                  Με τον δεύτερο λόγο προβάλλεται παράβαση του άρθρου 45 ΚΥΚ, ειδικότερα λόγω της μη διενέργειας αποτελεσματικής συγκριτικής εξέτασης των προσόντων των υπαλλήλων. Υποστηρίζεται συναφώς ότι:
                  
                              —
                           
                           
                              Η προσβαλλόμενη απόφαση ενέχει πρόδηλη πλάνη εκτιμήσεως όσον αφορά το επίπεδο των ευθυνών που ανέλαβε ο προσφεύγων καθ’ όλη τη διάρκεια της περιόδου αναφοράς σε σχέση με τους λοιπούς προαχθέντες οι οποίοι μνημονεύονται στο δικόγραφο της προσφυγής·
                           
                        
                              —
                           
                           
                              Η προσβαλλόμενη απόφαση ενέχει πρόδηλη πλάνη εκτιμήσεως όσον αφορά το κριτήριο της χρήσης από τον προσφεύγοντα διαφόρων γλωσσών πλην της μητρικής του κατά την άσκηση των καθηκόντων του, σε σχέση με τους λοιπούς προαχθέντες οι οποίοι μνημονεύονται στο δικόγραφο της προσφυγής.
                           
                        
            
                  3.
               
               
                  Με τον τρίτο λόγο προβάλλεται δυσμενής διάκριση λόγω ηλικίας σε σχέση με την προβαλλόμενη «πρακτική αποτελεσματικότητα» κάθε προαγωγής. Υποστηρίζεται συναφώς ότι:
                  
                              —
                           
                           
                              Η παράλειψη προαγωγής φέρεται να δικαιολογείται από το γεγονός ότι η ίδια η προαγωγή δεν συνεπάγεται οικονομικό πλεονέκτημα λόγω της ηλικίας του προσφεύγοντος, ο οποίος πλησιάζει την ηλικία συνταξιοδότησης·
                           
                        
                              —
                           
                           
                              Τούτο συνιστά απαγορευόμενη διάκριση λόγω ηλικίας μέσω της προσθήκης, στα επικουρικά κριτήρια προαγωγής, ενός παράνομου οικονομικού κριτηρίου.
                           
                        
            
                  4.
               
               
                  Με τον τέταρτο λόγο προβάλλεται παράβαση του άρθρου 6, παράγραφος 2, του ΚΥΚ. Υποστηρίζεται συναφώς ότι:
                  
                              —
                           
                           
                              Δεν τηρήθηκε το μέσο ποσοστό προαγωγών για τον βαθμό AD14 σε πενταετή βάση·
                           
                        
                              —
                           
                           
                              Δεν κοινοποιήθηκαν στοιχεία σχετικά με την τήρηση του άρθρου 6, παράγραφος 2 ούτε στο προσωπικό της Επιτροπής ούτε στον προσφεύγοντα σε απάντηση στην υποβληθείσα από αυτόν διοικητική ένσταση·
                           
                        
                              —
                           
                           
                              Λαμβανομένου υπόψη του συγκεκριμένου πλαισίου, το βάρος αποδείξεως βαρύνει την καθής αρχή.